กระทรวงวัฒนธรรมเปิดให้ประชาชนร่วมสักการะพระพุทธสิหิงค์ และ 9 พระพุทธรูปรัตนชาติโบราณให้ประชาชนสักการะบูชา เพื่อเสริมสิริมงคลเนื่องในเทศกาลปีใหม่ พร้อมเชิญชวนร่วมกิจกรรมสวดมนต์ข้ามปีทั่วประเทศ
กระทรวงวัฒนธรรมเปิดให้ประชาชนร่วมสักการะพระพุทธสิหิงค์ และพระพุทธรูปรัตนชาติโบราณให้ประชาชนสักการบูชา เพื่อเสริมสิริมงคลเนื่องในเทศกาลปีใหม่ พร้อมเชิญชวนร่วมกิจกรรมสวดมนต์ข้ามปีทั่วประเทศตั้งเป้ามีผู้เข้าร่วมกิจกรรมกว่า 20 ล้านคน        นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในพิธีเปิดงานสักการะพระพุทธรูป ณ วังหน้า พระปฏิมาแห่งแผ่นดิน : นพปฏิมารัตนมารวิชัย เป็นปฐมฤกษ์ ภายในพระที่นั่งพุทไธสวรรย์ พิพิธภัณฑสถานแห่งชาติ พระนคร ซึ่งเป็นกิจกรรมที่กรมศิลปากรจัดขึ้น เนื่องในโอกาสขึ้นปีใหม่ 2562 โดยมีพระพุทธสิหิงค์เป็นประธาน และได้อัญเชิญพระแก้วปางมารวิชัย 9 องค์ ซึ่งเป็นพระพุทธรูปมงคลโบราณที่มีประวัติความเป็นมาและสร้างขึ้นตามคติอันเป็นมงคล ออกให้ประชาชนกราบสักการบูชา เพื่อเสริมสิริมงคลอำนวยความสุขในวาระแห่งการเริ่มต้นสู่ศักราชใหม่ ระหว่างวันที่ 29 ธันวาคม 2561ถึงวันที่ 27 มกราคม 2562     สำหรับพระพุทธรูปศักดิ์สิทธิ์ทั้ง 9 องค์นับเป็นพระแก้วปางมารวิชัย เรียกว่ารัตนชาติเปรียบดั่วพระรัตนตรัยอันประกอบด้วยแก้วทั้งสาม ทั้งยังเป็นอัญมณีสูงค่าอันหาได้ยาก ถือว่ามีค่ามากดุจแก้วสารพัดนึก ซึ่งแต่ละสีจะมีชื่อและความหมายที่แตกต่างกันออกไป ประกอบด้วย พระพุทธรูปรัตนชาติมงคลโบราณ ได้รับพระราชทานจากพระบาทสมเด็จพระปกเกล้าเจ้าอยู่หัว รัชกาลที่ 7 พระพุทธรูปรัตนชาติ ที่ได้จากการขุดค้นทางโบราณคดีที่พระอุโบสถวัดบวรสถานสุทธาวาส หรือโบสถ์พระแก้ววังหน้า และพระพุทธรูปรัตนชาติศักดิ์สิทธิ์ ที่ได้ประดิษฐานอยู่ในพระราชวังบวรสถานมงคล (วังหน้า) เปิดให้เข้าสักการะระหว่างเวลา 09.00 น. - 16.00 น.    สำหรับในช่วงเทศกาลปีใหม่กระทรวงวัฒนธรรมยังจัดกิจกรรมเสริมสิริมงคล ได้แก่ การจัดริ้วขบวนอัญเชิญพระบรมสารีริกธาตุ และพระพุทธรูปสำคัญจากทั้งในและต่างประเทศรวม 13 ประเทศประดิษฐานชั่วคราวที่มณฑลพิธีท้องสนามหลวงในวันที่ 29 ธันวาคม 2561 กิจกรรมไหว้พระยังพระอารามหลวง 10 วัด ในวันที่ 30 ธันวาคม และช่วงค่ำคืนวันที่ 31 ธันวาคม 2561 ถึงเช้าวันที่ 1 มกราคม 2562 มีกิจกรรมสวดมนต์ข้ามปีและตักบาตร ณ มณฑลพิธีท้องสนามหลวง และทุกวัดทั่วไทย และวัดไทยในต่างประเทศ คาดว่าจะมีผู้เข้าร่วมกิจกรรมไม่น้อยกว่า 20 ล้านคน